google/wiki40b huggingface dataset:
Salamisbukta

Salamisbukta (gresk: Όρμος Σαλαμίνος) er ei bukt i Egeerhavet på vestkysten av den greske øya Salamis. Den grenser til Saroniabukta i vest, og er om lag 9 km lang fra øst til vest og 4 km bred fra nord til sør. Kapp Petriti utgjør den sørvestlige grensen til bukta. Hovedbyen på øya Salamis, Salamina, ligger i den nordøstlige enden av bukta, mens landsbyen Eántio ligger på sørkysten. Bratte fjell omgir hele bukta bortsett fra den åpne sjøen i vest.
Playing for Time

Sammendrag

Fénelon, en jødisk sanger og pianist, blir sendt sammen med mange andre fanger til Auschwitz konsentrasjonsleir med ett overfylt tog. Alle deres eiendeler og klær blir beslaglagt og hodene deres blir barbert, før de entrer fangeleiren. Fénelon blir gjenkjent som en berømt og anerkjent musiker. Hun skjønner at hun kan unngå det veldig krevende fysiske kroppsarbeidet, og overleve mye lenger ved å bli medlem av fengselets kvinnelige orkester.
Hun får etterhvert ett nært forhold til Alma Rosé, lederen for orkesteret, samt de andre band-medlemmene. Fénelon innser at musikerne får litt bedre behandling enn flere av de andre fangene, og hun overbeviser vaktene og de andre medlemmene av orkesteret at en annen fange som hun var god venn med, Marianne, er en veldig talentfull sanger. Selv om Marianne opptrer dårlig under audition, så får hun likevel lov til å bli med i orkesteret. Kvinnene føler at de blir frarøvet mye av sin verdighet, og de fleste av dem stiller spørsmål om det å holde seg i live egentlig er verdt overgrepene og mishandlingen som de stadig opplevde i fangenskap.
Mysore (delstat)

Mysore var en delstat i India fra landet fikk uavhengighet i 1947 og til den i 1973 ble til delstaten Karnataka. Delstaten hadde ved folketellingen i 1951 en befolkning på 9 074 972.
I kolonitiden var Mysore en egen fyrstestat. Etter Indias uavhengighet i 1947 gikk den inn i den nye forbundsstaten som en delstat. Delstatsterritoriet var identisk med fyrstestatens. Ved omorganisering av delstatsgrensene under States Reorganisation Act av 1956 ble de delene av delstaten Hyderabad der hovedspråket var kannada slått sammen med delstaten Mysore. Det samme skjedde med kannadatalende områder i delstatene Bombay og Madras. Samtidig ble også delstaten Coorg innlemmet i Mysaore. Slik ble kannadatalende områder forent i delstaten Mysore.
I 1973 byttet delstaten navn til Karnataka.
Linje G (New Yorks undergrunnsbane)

Linje G (G Brooklyn–Queens Crosstown Local) er en undergrunnslinje ved New Yorks undergrunnsbane. Den har fargen lys grønn på rutekart. Linjen betjener 21 stasjoner mellom Long Island City – Court Square i Queens til Church Avenue i Brooklyn. Linjen er den eneste døgnåpene linjen som ikke går innom Manhattan.
Agriotypinae

Levevis

De er parasitoider, i motsetning til de aller fleste andre praktvepser snylter de på vannlevende insekter. Alle artene der biologien er kjent parasitterer pupper av vårfluer. Vepsen overvintrer i puppestadiet i en kokong utenpå den drepte vårfluepuppen og klekkes når tenperaturen når opp til ca. 13 grader om våren. Det voksne stadiet er kortvarig, det går ca. en uke fra klekking til egglegging. Hunnen kryper ned langs plantestengler for å lete etter vårfluepupper under steiner. Hun kan tilsynelatende ikke svømme, men kryper langs bunnen omgitt av en hinne av luft. Hun kan være under vann i minst 14 minutter, trolig lenger .

Utbredelse

Gruppen er utbredt i Palearktis og Sørøst-Asia.
Eisenmann Medal

Eisenmann Medal er en ornitologisk pris som deles ut av Linnaean Society of New York (LSNY) for å anerkjenne fremragende innsats innen ornitologien og for å oppmuntre av amatører. Den hedrer ornitologien og det fremtredende LSNY-medlemmet Eugene Eisenmann (1906-1981). Medaljen er blitt utdelt siden 1983 og som oftest årlig.
Stikklaken

Stikklaken, kalles også underlaken og beskyttelseslaken, brukes ofte mellom madrass og laken ved oppredning av seng.
Hensikten med et stikklaken er å absorbere fuktighet som trenger gjennom det vanlige lakenet og hindre dette i å sette seg i madrassen. For barnefamilier er det et kjent tiltak mot sengevæting. Stikklaken er som regel produsert i gummibelagt eller impregnert tekstil.
Torgrim

Etymologi

Torgrim har opprinnelse i norrøne ÞórgrímR, som er dannet av þórr, «torden», og grímr, «maskert person».
Eugenie Winther

Familie

Hun var datter av kommandørkaptein Victor Alfred ('Viggo') Geelmuyden (1870-1934) og Eugenie Diderikke Bretteville.
Eugenie Geelmuyden Winther var søster av Wenche Norberg-Schulz (1902-2000). De to søstrene forfattet flere bøker sammen.
Deres eldre søster Sonja (1898-1991) var gift med tegneren og journalisten Johan Bull (1893-1945).

Forfatterskap

Hun skrev en rekke bøker for jenter og små barn. Debutboken Vivi kom i 1926, og året etter ga hun ut den første boken om de to tvillingjentene Titten og Maja, som omgivelsene pleier å omtale som «Trollungene».
Det ble flere bøker om Trollungene (1927-29) og fire titler om Frøken Tankeløs (1934-37), dernest en tittel om Nina. De fleste bøkene hennes kom i nye utgaver under og etter andre verdenskrig. 
Winther ga ut alle sine bøker på forlaget Damm & Søn. I 1951 utga forlaget Ellen fra «Låven» (1930) på nytt «i anledning av forfatterinnens 25-års jubileum i vårt forlag».

Oversettelser

Eugenie WInther oversatte også mange populære barnebøker, blant annet flere titler i Frøken Detektiv-serien og Enid Blytons Fem-serien.

Organisering

I 1947 tok Eugenie Winther sammen med flere andre forfattere initiativ til å stifte Ungdomslitteraturens forfatterlag (ULF), forgjengeren til dagens Norske Barne- og Ungdomsbokforfattere (NBU).
Militærakademiet i Baoding

Militærakademiet i Baoding (tradisjonell kinesisk: 保定軍校; forenklet kinesisk: 保定军校; pinyin: Bǎodìng jūnxiào; Wade–Giles: Pao-ting chün-hsiao) var et militærakademi under Republikken Kinas første år. Det eksisterte riktignok allerede fra 1902 under Qing-keiserdømmet, som krigsskole for Beiyanghæren – det overtok etter den offisersskolen som måtte stenge i Tianjin i 1901 som følge av Bokserprotokollen; virksomheten ble da langsomt gjenopptatt i Baoding. 
Akademiet utdannet en rekke viktige militære ledere, men kom senere i skyggen av Militærakademiet i Whampoa. Under den annen sino-japanske krig ble halvparten av Kinas 300 divisjoner kommandert av offiserer uteksaminert fra Whampoa, og en tredjepart av offiserer fra Baoding.

Fremstående studenter

Generalisso Chiang Kai-shek, som senere ble Republikken Kinas president, var kadett i 1906 i forberedelsesklassen for utenlandsstudier, før han studerte videre i Japan. 
Blant akademiets mer fremstående uteksaminerte i 1916 var Bai Chongxi, Cai Tingkai, Huang Shaohong, Zhang Zhizhong og Xia Wei.

Historisk minnesmerke

I 1993 ble det opprettet et minnesmerke og et museum på akademiets gamle oområde i Baoding til minne om de 11.000 kadettene som studerte der.  I 2006 ble det erklært som nasjonalt kulturminne.
Shinya Yabusaki

Karriere

Shinya Yabusaki startet sin profesjonelle karriere i Kashiwa Reysol i 1997.
Wubao (Yulin)

Wubao (kinesisk: 吴堡县; pinyin: Wúbǎo Xiàn) er et fylke i provinsen Shaanxi i Folkerepublikken Kina. Det ligger i byprefekturet Yulin.
Folkemengden var på 76 447 innbyggere i 1999.

Kulturminner

Kulturminnet Wubu shicheng (吴堡石城) ble i 2006 oppført på Folkerepublikken Kinas liste over kulturminner.

Samferdsel

Kinas riksvei 307 passerer gjennom området. Den begynner i Qikou i Hebei og fører gjennom provinsene Shanxi og Shaanxi til Yinchuan i den autonome region Ningxia Hui.
Anna Dyvik

2013/14

Dyvik fikk sølv på 5 km fri teknikk og bronse på sprinten i Junior-SM i 2014. Hun deltok også i det svenske mesterskapet, der hun ble slått ut i kvartfinalen i sprinten, og kom på 17.-plass på 10 km klassisk. I tillegg kom Falun Borlänge SK på tredjeplass i lagkonkurranse distanse.
Hun deltok i Junior-VM på ski 2014, der hun fikk to medaljer – gull på stafetten, og bronse på 10 km skiathlon, bak tyske Sarah Schaber og russiske Alisa Zjambalova. Hun kom til finalen på sprinten, der hun endte på sjetteplass, og hun kom på niendeplass på 5 km klassisk.
Hun fikk en niendeplass og en ellevteplass som beste plasseringer i Skandinavisk Cup 2013/14, og endte der på 41.-plass med 61 poeng. I Sverigecupen kom hun på tredjeplass i klassen K19-20.

2014/15

I U23-VM på ski 2015 fikk hun ellevteplass på 15 km skiathlon som beste resultat. Hun kom på 14.-plass på sprinten, og 21.-plass på 10 km fri teknikk. Hun kom på 14.-plass på sprinten i Falun i Skandinavisk Cup 2014/15, og endte på 61.-plass med 18 poeng i Skandinavisk Cup denne sesongen.

2015/16

Første del av 2015/16-sesongen ble preget av sykdom og skader, og hun konkurrerte første gang i Skandinavisk Cup andre helgen i januar. Hun deltok også i SM i slutten av januar, og kom der på 42.-plass på 10 km klassisk, og Falun kom på fjerdeplass på stafetten. På sprinten ble hun slått ut i semifinalen, og endte på 24.-plass, og på 15 km skiathlon kom hun på 25.-plass. Under SM i 30 km klassisk i april kom hun på tolvteplass.
Hun fikk ingen poeng i Skandinavisk Cup denne sesongen.

2016/17

Den 18. desember fikk hun sin første pallplass i verdenscupen i langrenn, da Sverige kom på tredjeplass på stafetten i La Clusaz i Frankrike. Hun vant sitt første Skandinavisk Cup-renn 9. desember, da hun vant sprinten på Lillehammer. I U23-VM på ski 2017 vant Dyvik både 10 km fri teknikk og sprint klassisk. Hun vant Skandinavisk Cup 2016/17 sammenlagt, med 350 poeng.
Stortingsvalget 1906

Valgordning

I dette valget ble den nye valgordingen med direkte valg i enmannskretser brukt for første gang. Tidligere var valgene indirekte med valg av valgmenn som i sin tur valgte ut representantene. Valgordningen innebar også at dersom ingen av kandidatene i kretsen fikk absolutt flertall ble det holdt en ny valgomgang hvor den som hadde simpelt flertall ble valgt. Omvalgene ble avholdt i perioden 26. august - 22. oktober 1906.
I to av kretsene, Lister og Flekkefjord, stilte bare én kandidat. 25 av kretsene hadde flere enn fire kandidater. 58 representanter ble oppnevnt ved første valg: 41 fra landkretsene og 17 fra kjøpstedene. I de øvrige 65 kretsene ble det holdt omvalg. Valget i to av kretsene, Kragerø og Verket i Stavanger, ble forkastet, med nyvalg hhv. 5. november 1906 og 20. november 1906. Stortinget ble konstituert 11. oktober 1906.
Antallet representanter var også blitt utvidet til 123, mot tidligere 117. 
Stemmeretten var ved dette valget begrenset til menn over 25 år. En grunnlovsbestemmelse 1. juli 1907 ga stemmerett også til kvinner.
Brøndby stadion

Historie

Stadion ble bygget i 1965 som et gressfelt tilrettelagt for riidrett. En hovedtribune ble ikke bygget før 1978, da en tribune med kapasitet på 1 200 sittende tilskuere ble tatt i bruk. Da Brøndby IF rykket opp til det øverste nivået i dansk fotball i 1982, ble det bygget en tribune på motsatt side med plass til 5 000 tilskuere. I 1990 ble friidrettsbanen fjernet, og ytterligere 2000 plasser installert til den totale kapasitet på 10 000. 
Brøndby IF kjøpte Brøndby Stadion fra Brøndby kommune i mai 1998, for 23,5 millioner danske kroner. Klubben var i gang med å modernisere stadion, og når klubben kvalifiserte seg for UEFA Champions League 1998/99, ble kampene ble flyttet til Parken stadion. 
Etter en ombygging i 2000-2001, ble den samlede stadionkapasiteten på 29 000, og 22 000 under europacupkamper. Den 22. oktober 2000 ble stadion åpnet etter ombyggingen, med en 4-2 seier over Akademisk Boldklub med 28 416 tilskuere til stede. Siden har stadionet sett en rekke mindre og større tekniske forbedringer.
Kiakhta-traktaten

Kiakhta-traktaten (russisk: Кяхтинский договор; kinesisk: 布連斯奇條約/恰克圖條約; pinyin: Bùliánsīqí/Qiàkètú tiáoyuē) var en traktat som ble inngått i 1727 mellom Det russiske rike under tsar Peter den store og Kinas Qing-keiserdømme under Yongzheng-keiseren. Den ble inngått på grensehandelsposten Kiakhta.  
Avtalen regulerte grensehandelen sør for Bajkalsjøen, og fastla grenseforløpet mellom Russland og Kina i et område der det ennå ikke var regulert.
Det gamle bygudtempelet i Shanghai

Bygudens tempel eller Chenghuang Miao (forenklet kinesisk: 城隍庙, pinyin: Chénghuángmiào) er et tempel innenfor Shanghais gamle bymur. Ordet brukes ikke bare om selve tempelet, men også om nabolaget rundt. Det er over hundre forretninger i området, i bygninger som for det meste er fra før eller rundt år 1900..  Tempelet ligger inntil Yuyuanhagen, et annet landemerke i gamlebyen i Shanghai.
Tempelet kalles gjerne «Det gamle bygudtempelet» fordi det senere tilkom et nyere – som nå ikke lenger eksisterer.

Historie

De fleste gamle kinesiske byer, store som små, hadde templer dedisert til en eller flere guder eller udødelige helter som tjente som byens ånder eller beskyttere.
Bygudtempelet i Shanghai begynte som Jinshan-tempelet, dedisert til Jinshanøyas ånd («Gullfjellet»), en øy utenfor Shanghai. Det ble omgjort til bygudtempel i 1403, under Yongle-keiserens tid under  Ming-dynastiet.
Tempelet ble mer populært i løpet av Qing-dynastiet, og det voklste seg til sitt største omfang under Daoguang-æraen. Dets popularitet tiltrakk også en betydelig forretningsvirksomhet. 
I 1951 ble tempelstyret oppløst av kommunistene og tempelet ble omgjort til et taoistisk senter. Mange statuer ble fjernet, som de knyttet til Yama, de avdødes dommer. 
Under kulturrevolusjonen ble tempelet stengt, og bygningene bentyttet blant annet som smykkeforretning. I 1994 ble det igjen omgjort tuil tempel. En omfattende restaurering ble gjennomført fra 2005 til 2006. I oktober 2006 ble det gjenåpnet og velsignet av taoistiske geistlige.
Phlyarus

Utseende

Desmiphorini er stort sett middelsstore, mer eller mindre brune trebukker. Antennene er oftest omtrent så lange som kroppen, men kan være betydelig lengre. Artene i gruppen "Apodasyini" er vanligvis nokså langstrakte med parallellsidige dekkvinger, de øvrige artene gjerne bredere og mer tettbygde.

Utbredelse

Slekten er utbredt i Sørøst-Asia, fra India i vest til Borneo i øst, med flest arter på Borneo.
Franz Kuhn

Biografi

Kuhn studerte jus ved Universitetet i Leipzig og Universitetet i Berlin, tok juridisk statseksamen i 1908 og fikk doktorgraden i 1909. Han begynte sin juridiske praksis i Dresden i 1909. I Berlin hadde han også studert kinesisk, og han ble derfor plukket ut som tolk for en tysk delegasjon som skulle til Beijing. Han forble i Kina til 1912.
Etter Første verdenskrig begynte Kuhn å oversette klassisk kinesisk litteratur til tysk. Etterhvert kom han på kant med de nazistiske myndigheter som anså de oversatte verkene som potensielt skadelige. Etter Annen Verdenskrig begynte hans arbeider å bli mer verdsatte og bedre kjent. Han mottok utmerkelsen  Bundesverdienstkreuz i 1952.
Neerabup gasskraftverk

Neerabup gasskraftverk er et varmekraftverk ved Neerabup utenfor Perth i Vest-Australia, Australia. Det har en installert produksjonskapasitet på 330 MW med moderne gassturbiner. Det inngår i et kompleks sammen med Pinjar kraftverk.
Brenselkilden er naturgass. Anlegget ble utbygd med ferdigstillelse i 2009. Operatør er selskapet ERM Energy.
Gulskogen gård

Historie

Gulskogen var opprinnelig en bondegård ved navn Søndre Skogen, Det har vært antatt at gården har fått sitt nåværende navn etter at den ble gulmalt. Navnet ble imidlertid brukt også før hovedbygningen ble gulmalt, og det kan tenkes at navnet kommer av at en eier har hett Gul eller at skogen ble oppfattet som gyllen. Gulskogen har etter hvert blitt navnet på hele bydelen hvor gården ligger. Hannibal Sehested kjøpte eiendommen ca. 1650 av Hans Lange, som var lensherre i Eiker. Hovedbygningen ble sannsynligvis oppført i årene mellom 1794 og 1800 etter tegninger av Christian Staalberg, antakelig på grunnmuren til den tidligere bygningen.  Det var Peter Nicolai Arbo (1768-1827) og Anne Cathrine Arbo født Collett (1768-1846) som var eiere da. Arbo var storkjøpmann og hadde sin bygård i "Storgaden neden kirken" på Strømsø ved den senere Mads Wiels plass.
Arbo anla også en stor park på ca. 30 mål, og en kan regne med at anlegget var fullført i år 1800. Hagen ble anlagt slik den franske barokkhagetradisjonen foreskrev med lindealleer, lysthus og løvsaler, akser, labyrint, kanaler og hvitmalte broer. Parkanlegget regnes som noe av det best bevarte av gamle hager i Norge. Dette er gjort mulig gjennom dagens eier, som er Gulskogen stiftelse. Stiftelsen ble opprettet i 1961 ved en donasjon av Ragni og Yngvar P. Berg. Stiftelsen har også mottatt Ingeborg Arbos arveandel. Dessuten har kommunen gitt store beløp. Derfor har det vært mulig å gjennomføre store restaureringsarbeider. Gården og parken ble åpnet for publikum i 1972. Stiftelsen er fra 1996 en del av Stiftelsen Drammens Museum.
Akkurat som på Austad, en annen lystgård som i dag er en del av Drammens Museum, har det skjedd dramatiske ting på Gulskogen gård. Eieren Hans Hanssøn var anklaget for både drap og blodskam, og han rømte fra gård og grunn for å slippe straff. Men han ble tatt og endte sine dager i fengselet. Gården ble da solgt på auksjon for 2 990 riksdaler til Arbo.
Abigail Breslin

Oppvekst

Abigail ble født i New York, og er datter av Kim og Michael Breslin. Kim er også manageren til datteren. Hun har to eldre brødre Ryan og Spencer Breslin, som også er skuespillere. Hele familien til Abigail Bor sammen i New York. Hun har har fått navnet sitt av Abigail Adams en tidligere førstedame. Hun samler på mange ting, bl.a. American Girl dukker, Bamser og bilmodeller fra Hot wheels.
Aalgaards Uldvarefabrikker

Aalgaards Uldvarefabrikker var en tekstilbedrift på Ålgård i Gjesdal. Den ble etablert i 1870, og produserte ullvarer. Dette var blant selskapene som i 1916 gikk med i produsent- og markedsførings-fellesskapet De Forenede Ullvarefabrikker. Bedriften hadde underavdelinger på Figgjo, og Aasen ved Sandnes.
Baudona

Utseende

Middelsstore, avlange, sylindriske, brungrå trebukker. Antennene er litt lengre enn kroppen, pronotum litt lengre enn bredt og tønneformet. Dekkvingene er jevnbrede. Beina er forholdsvis korte.

Utbredelse

Slekten er kjent fra Laos og Borneo.
Vikholmen (Hugla)

Vikholmen er en bygd og et fergeanløpssted på østsiden av øya Hugla i Nesna kommune. Stedet har kai med fergeforbindelse til tettstedet Nesna, med daglige anløp av hurtigruten.
Poststedet Vikholmen ble opprettet på dampskipsanløpet den 1. juli 1857, og erstattet det tidligere «Næsne poståpneri» som ble etablert 28. juli 1842. Det ble nedlagt 1. juni 1997.
Stedet hadde tidligere en sildoljefabrikk. I dag driver Vikholmen utvikling AS (VuAS) produksjon av torskeyngel og settefisk.
Papuagulfen

Papuagulfen er ei 400 kilometer bred bukt på sørkysten av Papua Ny-Guinea. Den ligger nordvest for Korallhavet, som er et randhav til Stillehavet. Noen av Ny-Guineas største elver munner ut i gulfen, så som Fly, Turama, Kikori og Purari. Sammenhengende sumpområder, elvedeltaer og mangroveskoger utgjør store deler av kystlinjen mot vest og nord, mens kysten lenger øst veksler mellom sandområder og fastere partier. Gulfen ligger i provinsene Western, Gulf og Central. Hovedstaden Port Moresby ligger i den østlige enden av Papuagulfen.
Jakob (fornavn)

Etymologi

Navnet kommer fra latin «Iacobus» som stammer fra det greske navnet Iakobos som igjen har sitt opphav i det hebraiske navnet יעקב (Yaʿqob, Yaʿaqov, Yaʿăqōḇ). Betydningen av navnet er opprinnelig «den som holder i hælen» fra fortellingen om tvillingene Esau og Jakob i 1.Mosebok 25,25, siden oversatt med 'han som kommer etter, nestemann'. Det har også vært oversatt «beskyttet av Gud».
Gippsland

Historie

Aboriginer i Gippsland, Victoria, Australia kjempet mot den europeiske invasjonen av områdene deres. Den tekniske overlegenhet i europeernes våpen ga innvandrerne en absolutt fordel. Minst 300 mennesker ble drept, hovedsakelig aboriginer, mens andre tall anslår opp til 1000 drepte, men det er ekstremt vanskelig å si noe om de reelle dødstallene fordi det ble operert med flere forskjellige tall fra de forskjellige partene i området. Sykdommer som ble innført på 1820-tallet av europeiske selfangere og hvalfangere forårsaket også en rask nedgang i antall aboriginer. 
Angus McMillan og hans følgesmenn skal under hans oppdagelsesreiser i disse områdene ha drept mellom 20 og opp til flere hundre innfødte aboriginer gjennom 1840-årene. I 1846 og 1847 skal minst 50 og kanskje mange flere aboriginer ha blitt skutt i det sentrale Gippsland, av en gruppe væpnede europeere under en fest. Da disse var på jakt etter en hvit kvinne som angivelig skal ha blitt holdt fanget av aboriginene, men noen slik hvit kvinne skal aldri ha blitt funnet. 
Opprinnelig var dette området bebodd av urfolk og indianere som hovedsakelig tilhørte aborginstammene Gunai og Bunurong. Samuel Anderson, en skotsk innvandrer og tidlig oppdagelsesreisende etablerte den tredje permanente bosetningen i Victoria i 1835. Den europeiske bosettingen av området begynte for fullt etter to separate ekspedisjoner som utforsket området. Oppdageren og utforskeren Angus McMillan ledet den første europeiske ekspedisjonen gjennom området mellom 1839 og 1840, og han navnga området "Caledonia Australis". 
Denne ekspedisjonen ble fulgt opp allerede i mars 1840 av den polske oppdageren Paweł Edmund Strzelecki, som uten å vite det ledet hans ekspedisjon over samme terreng som allerede var blitt oppdaget av Angus McMillan, og Strzelecki endret på mange av stedsnavnene på mange av de naturlige landemerkene og stedene i området. Etter disse to ekspedisjonene, ble området offisielt gitt navnet "Gippsland", til ære for guvernøren for kolonien New South Wales, som Victoria var del av på denne tiden, George Gipps, som Strzelecki hadde et nært personlige forhold til.
Fransiskanerklosteret i Konghelle

Fransiskanerklosteret i Konghelle lå øst i middelalderbyen Konghelle i daværende Båhuslen i Norge. Deler av ruinene er i dag synlige over bakkenivå, mens resten ligger trolig fortsatt i grunnen.
Klosteret ble grunnlagt i kong Magnus Lagabøtes regjeringstid, dvs. etter 1263, men før 1272, da vi vet det ble holdt et møte i klosteret.
Det ble nedlagt etter reformasjonen, og i 1532 ble det brent under stridene mellom Frederik I og Christian II. Senere ble det hentet stein fra ruinene for å bygge på Båhus festning.
Restene av klosteret ble lokalisert i 1862, og klosteret og den tilhørende kirken ble arkeologisk undersøkt i 1953-54. Kirken var bygget av teglstein, og var ca 35 m lang og ca 11 m bred, med en polygonal koravslutning som viser at koret hadde hvelv. Kirken har hatt et tilbygg mot nord i den østre delen. Klosterbygningene har ligget syd for kirken. Klosterkirken ble gravet helt fram, og et par av bygningene sør for denne. Store deler av anlegget ligger antakelig fortsatt under markoverflaten.
Davidina

Utseende

Middelsstore sommerfugler, hvite med brune årer. Disse sommerfuglene ligner på grunn av fargen ikke så mye på andre ringvinger, men kan forveksles med hvitvinger (Pieridae).

Utbredelse

Slekten er utbredt i de sentrale og nordøstlige delene av Kina.
Deltablues

Delta blues er en av de tidligste blues-stilartene. Stilen oppstod i Mississippi-deltaet i USA, området mellom byene Memphis, Tennessee i nord og Vicksburg, Mississippi i sør, og elvene Mississippi i vest og Yazoo i øst.
Slide-gitar og munnspill var de dominerende instrumentene i denne tidlige, rurale blues-stilen, med slidegitar som varemerke. Tekstene kunne være alt fra selvgranskende og inderlige til lidenskapelige og heftige.
Pachliopta

Utseende

Middelsstore, slanke, mørke svalestjerter med smale vinger. Vingenes grunnfarge er oftest svart med hvite og røde flekker. Bakvingen har bølgete ytterkanter og ender i en middels lang, vanligvis kølleformet stjert.

Levevis

I alle fall noen av artene har larver som lever på planter i holurtslekten (Aristolochia, holurtfamilien). Dette er en slekt som blir spist av larvene til svært mange svalestjerter. Holurtene inneholder giftstoffer som gir larvene (og også senere de voksne sommerfuglene) god beskyttelse mot fiender. Pachliopta-artene blir etterlignet av andre svalestjerter, derfor er de litt vanskelige å kjenne igjen.

Utbredelse

Slekten er utbredt fra India i vest til Ny-Guinea i øst, men de fleste artene lever på Filippinene og i Indonesia.